Wangsa Joseon, Chosŏn, Chosun, Choseon (Juli 1392 – Agustus 1910), yaiku nagara berdaulat kang diyasa déning Yi Seong-gye kang saiki ditepungi minangka Koréa. Wangsa Joseon tahan sasuwéné 5 abad luwih. Joseon diyasa sawisé lèngsèré Wangsa Goryeo kang kutha krajané ana ing Gaeseong lan banjur pindhah menyang Hanyang. Wewengkon Wangsa Joseon diambakaké nganti wates Kali Yalu lan Duman ana ing sisih lor sawisé suksès nelukaké bangsa Jurchen. Joseon yaiku wangsa Konfusius kang paling suwé nyekel pamaréntahan ing donya. Sawisé pandhéklarasian Kakaisaran Koréa taun 1894, mangsa kakuwasan wangsa iki rampung nalika diwiwitiné panjajahan Jepang taun 1910.